VSL Sklep III Cp 1181/2024
Sodna praksa višjih sodišč, 2024-07-30

oprostitev plačila sodne takse - obseg veljavnosti sklepa o oprostitvi plačila sodne takse - oprostitev plačila v postopku na prvi stopnji - oprostitev plačila sodnih taks za celoten postopek - postopek zavarovanja - razveljavitev plačilnega naloga

Tudi iz sodne prakse jasno izhaja, da sklep o oprostitvi plačila sodne takse velja za vse takse, tako tiste, ki so nastale v postopku pred sodiščem prve stopnje, kot tudi v pritožbenem postopku. To pomeni, da je stranka oproščena plačila vseh taks, ki nastanejo v zvezi s to zadevo, torej tudi plačila sodne takse za postopek zavarovanja v tem pravdnem postopku pred sodiščem prve stopnje, ki se je začel z vložitvijo predloga dne 6. 5. 2024. Postopek zavarovanja v okviru pravde je del postopka pred sodiščem prve stopnje.

Pritožbi se ugodi in se izpodbijani sklep spremeni tako, da se ugodi ugovoru tožeče stranke zoper plačilni nalog Okrožnega sodišča v Ljubljani I P 776/2023 z dne 24. 5. 2024 in plačilni nalog razveljavi.

1. Sodišče prve stopnje je s plačilnim nalogom pozvalo tožnika na plačilo sodne takse za postopek o izdaji začasne odredbe v znesku 211,50 EUR. Tožnikov ugovor zoper navedeni nalog je prvostopenjsko sodišče z izpodbijanim sklepom zavrnilo.

2. Tožnik je zoper takšno odločitev vložil pravočasno pritožbo. Pritožbenemu sodišču predlaga, da izpodbijani sklep spremeni in ugodi njegovemu ugovoru zoper izdani plačilni nalog, podrejeno pa, da izpodbijani sklep razveljavi in zadevo vrne sodišču prve stopnje v nov postopek. Navaja, da je izpodbijani sklep nepravilen in nezakonit, saj je sodišče prve stopnje v obravnavanem postopku tožnika že oprostilo plačila sodne takse in sicer s sklepom P 776/2023-I z dne 5. 3. 2024. Iz izreka navedenega sklepa ne izhaja, da bi bila tožeča stranka oproščena plačila sodne takse zgolj v višini 2.115,00 EUR (za vložitev tožbe). Tožnik je bil oproščen vseh sodnih taks, ki bi nastale v teku postopka pred sodiščem prve stopnje. Oprostitev plačila sodne takse velja tudi za postopek o izdaji začasne odredbe, saj postopek zavarovanja v okviru pravde, kot je to v obravnavanem primeru, nima svojega samostojnega namena, ampak ima v razmerju do tožbenega zahtevka akcesorno naravo. Upoštevajoč naravo postopka zavarovanja je treba priznati taksno oprostitev tudi za postopek v zvezi s predlogom za izdajo začasne odredbe.

4. Tožnik ob vložitvi tožbe ni predlagal oprostitve plačila sodnih taks, to je storil potem, ko ga je sodišče prve stopnje s plačilnim nalogom pozvalo naj plača dolžno sodno takso. Predlagal je, da ga sodišče oprosti plačila sodnih taks v tem postopku. Prvostopenjsko sodišče je s sklepom P 776/2023-I z dne 5. 3. 2024 tožnikovemu predlogu ugodilo in ga (v celoti)

oprostilo plačila sodne takse pred sodiščem prve stopnje. Nepravilna je ugotovitev sodišča prve stopnje v izpodbijanem sklepu, da je bilo z omenjenim sklepom odločeno zgolj o predlogu za oprostitev plačila sodne takse za tožbo oziroma v višini 2.115,00 EUR, kolikor znaša sodna taksa za postopek v zvezi s tožbo, češ da iz prvega odstavka 5. člena Zakona o sodnih taksah (ZST-1) izhaja, da je stranka dolžna ob vsakokratni vlogi (ki je taksirana) plačati sodno takso ali vložiti predlog za oprostitev plačila sodne takse, če meni, da njenega plačila ne zmore. Sodišče prve stopnje je navedeno določilo ZST-1 napačno razlagalo.

5. Iz določila 1. točke prvega odstavka 5. člena ZST-1 izhaja, da taksna obveznost nastane za vsak postopek, hkrati pa določa, kdaj nastane, in sicer ob vložitvi tožbe, predloga za začetek postopka ali pravnega sredstva. Obseg veljavnosti odločitve o oprostitvi plačila sodnih taks ureja 13. člen ZST-1. Tako prvi odstavek 13. člena ZST-1 določa začetek učinkovanja sklepa o taksni oprostitvi, ko določa, da učinkuje od dne, ko je pri sodišču vložen predlog za oprostitev, odlog ali obročno plačilo, in velja za vse takse, za katere se izteče rok za plačilo tega dne ali pozneje, razen za takso zaradi zavlačevanja sodnih postopkov in takse po tarifnih številkah 3005, 7401, 7402, 8401 in 8402. Drugi odstavek 13. člena ZST-1 pa določa omejitev učinkovanja sklepa o oprostitvi plačila sodne takse na postopek, v katerem je bil sklep o oprostitvi izdan. Navedeno določilo izhaja iz predpostavke, da oprostitev plačila sodne takse učinkuje v postopku v celoti. Institut oprostitve plačila sodnih taks namreč služi uresničitvi pravice do sodnega varstva, vključno s pravico do pravnega sredstva. Predlog za oprostitev plačila sodne takse je bil vložen 12. 12. 2023 po prejemu plačilnega naloga za plačilo takse za postopek pred sodiščem prve stopnje (tožba v tem postopku je bila vložena 9. 11. 2023). Zakon ne ureja ločeno postopka po fazah na prvi stopnji (in pritožbenega postopka), temveč uporablja izraz "postopek".

Tudi iz sodne prakse jasno izhaja, da sklep o oprostitvi plačila sodne takse velja za vse takse, tako tiste, ki so nastale v postopku pred sodiščem prve stopnje, kot tudi v pritožbenem postopku.

To pomeni, da je stranka oproščena plačila vseh taks, ki nastanejo v zvezi s to zadevo, torej tudi plačila sodne takse za postopek zavarovanja v tem pravdnem postopku pred sodiščem prve stopnje, ki se je začel z vložitvijo predloga dne 6. 5. 2024. Postopek zavarovanja v okviru pravde je del postopka pred sodiščem prve stopnje. Glede na navedeno je treba pritrditi pritožbenemu stališču tožnika, da je bilo o predlogu za oprostitev plačila sodne takse pred sodiščem prve stopnje že odločeno. Odločitev je pravnomočna. Sodišče pa lahko med postopkom poseže v tak sklep le v primeru, če ugotovi, da so se okoliščine od vložitve predloga spremenile (tretji odstavek 13. člena ZST-1).

6. Ker je tožnik v tem postopku oproščen plačila sodnih taks, ga je prvostopenjsko sodišče napačno s plačilnim nalogom pozvalo na plačilo sodne takse za postopek zavarovanja. Glede na navedeno je tudi napačno odločilo, ko je tožnikov ugovor zoper tak plačilni nalog zavrnilo. Ob pravilni uporabi določb 13. člena ZST-1 je bilo zato treba pritožbi ugoditi in izpodbijani sklep spremeniti tako, da se tožnikovemu ugovoru zoper plačilni nalog za plačilo sodne takse ugodi in se ga razveljavi (3. točka 365. člena Zakona o pravdnem postopku).

Sklepa VSL I Cpg 738/2014 in II Cp 3682/2011.

Sklepi VSL I Cp 2224/2015, I Cpg 738/2014, in II Cp 3682/2011.

Zakon o sodnih taksah (2008) - ZST-1  - člen 5, 5/1, 13, 13/1, 13/2, 13/3

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.